b'\n_START_ARTICLE_\nLandulf al II-lea de Capua\n_START_PARAGRAPH_\nLandulf al II-lea (n. cca. 825 \xe2\x80\x93 d. 879) a fost episcop \xc8\x99i, \xc3\xaen dou\xc4\x83 r\xc3\xa2nduri, conte longobard de Capua, de la 863 la 866 \xc8\x99i de la 871 la 879._NEWLINE_Landulf a fost cel mai t\xc3\xa2n\xc4\x83r dintre cei patru fii ai gastaldului Landulf I de Capua. \xc3\x8enc\xc4\x83 de t\xc3\xa2n\xc4\x83r, Landulf a intrat \xc3\xaen r\xc3\xa2ndurile preo\xc8\x9bimii. La moartea tat\xc4\x83lui din 843, conducerea Capuei a trecut \xc3\xaen m\xc3\xa2inile lui Lando, fratele mai mare al lui Landulf._NEWLINE_La moartea episcopului de Capua, Paulinus, Lando l-a numit ca episcop al ora\xc8\x99ului de Landulf. Atunci c\xc3\xa2nd Lando a murit \xc3\xaen 861, fiul \xc8\x99i succesorul lui, Lando al II-lea a fost depus dup\xc4\x83 numai c\xc3\xa2teva luni de zile de c\xc4\x83tre un alt fiu al lui Landulf I, Pando "cel Lacom". La r\xc3\xa2ndul s\xc4\x83u, Pando a murit la pu\xc8\x9bin\xc4\x83 vreme dup\xc4\x83 aceea (862 sau 863), astfel \xc3\xaenc\xc3\xa2t a izbucnit o criz\xc4\x83 de succesiune. Fiul lui Pando, Pandenulf a fost \xc3\xaendep\xc4\x83rtat, iar Landulf, de\xc8\x99i episcop, a preluat \xc8\x99i tronul laic al Capuei din 863. Totu\xc8\x99i, celelalte ramuri ale familiei refuzau s\xc4\x83 recunoasc\xc4\x83 aceast\xc4\x83 uzurpare \xc8\x99i au \xc3\xaenceput s\xc4\x83 achizi\xc8\x9bioneze p\xc4\x83r\xc8\x9bi din comitatul de Capua pentru sine, astfel \xc3\xaenc\xc3\xa2t controlul lui Landulf se rezuma strict la ora\xc8\x99ul Capua. R\xc4\x83mas izolat, Landulf al II-lea i-a invitat pe mercenarii sarazini din Apulia pentru a provoca ravagii asupra p\xc4\x83m\xc3\xa2nturilor rudelor sale, o m\xc4\x83sur\xc4\x83 care i-a alarmat pe vecinii s\xc4\x83i, inclusiv pe papa Nicolae I._NEWLINE_\xc3\x8en 866, depusul Pandenulf a f\xc4\x83cut apel la \xc3\xaemp\xc4\x83ratul Ludovic al II-lea, aflat atunci \xc3\xaen vizit\xc4\x83 la Montecassino, de a trece la ac\xc8\x9biune \xc3\xaempotriva unchiului s\xc4\x83u. \xc3\x8emp\xc4\x83ratul a trecut imediat la asedierea Capuei \xc8\x99i l-a dezmo\xc8\x99tenit pe Landulf II, \xc3\xaens\xc4\x83, \xc3\xaen loc s\xc4\x83 \xc3\xael re\xc3\xaensc\xc4\x83uneze pe Pandenulf, a hot\xc4\x83r\xc3\xa2t s\xc4\x83 treac\xc4\x83 comitatul de Capua sub ducele Lambert I de Spoleto, considerat mai de \xc3\xaencredere. Aceast\xc4\x83 solu\xc8\x9bie nu a durat mult timp. \xc3\x8en 871, Lambert a fost implicat \xc3\xaentr-o r\xc4\x83scoal\xc4\x83 \xc3\xaempotriva lui Ludovic al II-lea orchestrat\xc4\x83 de ducele Adelchis de Benevento. Ca urmare, Ludovic l-a depus \xc8\x99i pe Lambert, restaur\xc3\xa2ndu-l pe Landulf al II-lea \xc3\xaen pozi\xc8\x9bia de conte de Capua, cu condi\xc8\x9bia ca acesta s\xc4\x83 jure de a-i nu permite prezen\xc8\x9ba sarazinilor \xc3\xaen comitat._NEWLINE_Dup\xc4\x83 moartea \xc3\xaemp\xc4\x83ratului Ludovic al II-lea din 875, Landulf s-a aliat cu sarazinii din Apulia, \xc3\xaens\xc4\x83 \xc3\xaen 877, papa Ioan al VIII-lea l-a convins s\xc4\x83 se alieze cu papalitatea \xc3\xaempotriva musulmanilor. El a petrecut anii urm\xc4\x83tori ap\xc4\x83r\xc3\xa2nd coasta amalfitan\xc4\x83._NEWLINE_La moartea sa din 879 o nou\xc4\x83 criz\xc4\x83 de succesiune a izbucnit, \xc3\xaentre nepo\xc8\x9bii s\xc4\x83i de frate Lando al II-lea (fiul lui Lando), Pandenulf (fiul lui Pando) \xc8\x99i Lando al III-lea (fiul lui Landenulf de Teano)._NEWLINE_\xc3\x8en cronica lui Erchempert, contemporan\xc4\x83 cu Landulf, acesta este descris ca fiind unul dintre cei mai mari tr\xc4\x83d\xc4\x83tori, amator de misticisme \xc8\x99i de magie neagr\xc4\x83, aliat al sarazinilor \xc8\x99i du\xc8\x99man al cre\xc8\x99tin\xc4\x83t\xc4\x83\xc8\x9bii.'